РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/125-17

7. јул 2017. године

Б е о г р а д

З А П И С Н И К

14. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 5. ЈУЛА 2017. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Марко Гавриловић, Радован Јанчић, Арпад Фремонд, Марјана Мараш, Мирослав Алексић, Нада Лазић, Милорад Мирчић и проф. др Миладин Шеварлић као и Звонимир Ђокић (заменик Јасмине Обрадовић), Далибор Радичевић (заменик Милије Милетића), Владимир Ђурић (заменик Ненада Божића) и Драган Јовановић, заменици чланова Одбора.

Седници нису присуствовали чланови Одбора: Јасмина Обрадовић, Милија Милетић, Горан Јешић и Ненад Божић.

Седници су присуствовали представници Министарства пољопривреде, шумарства и водопривреде: Ненад Катанић, помоћник министра и Жарко Радат, директор Управе за аграрна плаћања, као и представници средстава јавног информисања.

Пре утврђивања дневног реда, његову допуну предложио је Драган Јовановић са тачком: Обраћање Одбора Комисији за заштиту конкуренције, у вези откупне цене малина.

Одбор није прихватио предлог Драгана Јовановића за допуну дневног реда ( 2 за, 11 није гласало).

Одбор је већином гласова (12 за, 1 није гласао) усвојио следећи

**Д н е в н и р е д**

1. Разматрање Информације о раду Министарства пољопривреде и заштите животне средине у делу пољопривреде, за први квартал 2017. године;
2. Актуелни проблеми у пољопривреди, шумарству и водопривреди;
3. Разно.

Прва тачка дневног реда - **Разматрање Информације о раду Министарства пољопривреде и заштите животне средине у делу пољопривреде, за први квартал 2017. године;**

У уводним напоменама, Ненад Катанић представио је законодавну активност Министарства у првом кварталу, у ком је донета Национална стратегија за унапређење објеката у којима се послује храном животињског порекла за период од 2016-2021. године, две уредбе (уредба о расподели подстицаја у пољопривреди и руралном развоју за 2017. годину и уредба о утврђивању годишњег програма коришћења средстава буџетског фонда за шуме Републике Србије у 2017. години), четири закључка, 19 правилника и низ решења.

Жарко Радат информисао је чланове Одбора о исплати субвенција у првом кварталу 2017. године и о актуелном стању. Управа je примила све захтеве за квалитетна приплодна грла, које је успела да исплати, као и да је исплатила све инвестиционе захтеве заостале из 2016. године у износу од 880 милиона динара. У првом кварталу радило се на припреми нових мера, посебно истакавши Правилник о подстицајима за инвестиције у физичку имовину пољопривредног газдинства за набавку новог трактора, за шта је Управи пристигло 2.310 пријава. Такође, у првом кварталу радило се и на припремама за акредитацију за коришћење ИПАРД фондова за период 2014-2020. година. Што се тиче актуелног стања, Управа је већину нових правилника довела до краја, примила све захтеве, који су сада у фази обраде и доношења решења. По његовим речима, Управа је до сада исплатила 10 милијарди динара за 40.000 захтева, с тим што се јавио дефицит средстава код субвенционисане набавке трактора, те се средства са других позиција преусмеравају за ову врсту субвенција.

Маријан Ристичевић предложио је да, с обзиром на будућу промену Закона о пољопривредном земљишту, треба смањити злоупотребе по питању права пречег закупа за сточаре, тако што би сточари који добију право пречег закупа по повлашћеним ценама, морали да производе на земљишту пољопривредне културе, од којих би на својој фарми припремали храну за своју стоку. По његовим речима, око 100.000 хектара државног пољопривредног земљишта је уведено у систем од када је у примени нови Закон о пољопривредном земљишту, повећани су приходи републичког буџета, а локалне самуправе су усвојиле више Годишњих програма заштите, уређења и коришћења пољопривредног земљишта.

У дискусији су учествовали народни посланици: Маријан Ристичевић, Милорад Мирчић, Арпад Фремонд, Нада Лазић, проф. др Миладин Шеварлић и Владимир Ђурић.

Након расправе о тачки дневног реда, Одбор је већином гласова (12 за, 1 против, 3 није гласало), донео следећи

З а к љ у ч а к

Одбор je размотрио и прихватио Информацију о раду Министарства пољопривреде и заштите животне средине у делу пољопривреде, за први квартал 2017. године. Одбор је затражио додатне податке у наредној Информацији, а које су пренете Ненаду Катанићу, помоћнику министра. Одбор није сачинио извештај у складу са Пословником Народне скупштине, јер је у међувремену изабрана нова Влада Републике Србије.

Друга тачка дневног реда - **Актуелни проблеми у пољопривреди, шумарству и водопривреди;**

У уводним напоменама, Маријан Ристичевић истакао је да је недавно разговарао са девет удружења малинара. По његовим речима, удружења су аргументовано изнела да је откупна цена малина ниска. У међувремену дошло је до пораста откупне цене малина. Затим, председник је указао и на проблем у вези са великим засадима малине у Војводини, услед чега се повећава производња на уштрб квалитета. Такође, предложио је да се Одбор обрати Управи царине са захтевом да се доставе подаци о количини увезене малине овогодишњег рода, а посебно са ЦЕФТА тржишта, као и да се добије мишљење од Комисије за заштиту конкуренције да ли је са становишта њене надлежности, на тржишту приликом откупа малине било поремећаја којима хладњачари и откупљивачи могу оборити цену пољопривредним произвођачима малине.

Ненад Катанић подсетио је да се проблеми са протестима малинара константно понављају у последњих 15 година. По његовим речима, Министарство пољопривреде, шумарства и водопривреде је задужено за питање подстицаја и примарну производњу, док је за питање поремећаја на тржишту и монопола одговорно Министарство трговине, туризма и телекомуникација. Затим, у току је пројекат рејонизације воћарске производње са циљем дефинисања рејона погодних за гајење одређених воћарских култура.

У дискусији су учествовали народни посланици: Маријан Ристичевић, Драган Јовановић, Мирослав Алексић, проф. др Миладин Шеварлић и Владимир Ђурић.

Након расправе о тачки дневног реда, Одбор је једногласно, донео следећи

З а к љ у ч а к

Одбор ће затражити од Комисије за заштиту конкуренције да достави мишљење да ли је на тржишту приликом откупа малине било поремећаја, имајући у виду њихову надлежност, којима хладњачари и откупљивачи могу оборити цену пољопривредним произвођачима малине.

Одбор предлаже да Влада и Министартсво пољопривреде, шумарства и водопривреде размотре могућност у изналажењу средстава којима би хладњачарима платили складиштење малина за неколико месеци, да би пољопривредни произвођачи могли на одређено време да сачувају своју робу и сачекају бољу цену.

Одбор предлаже да се побољшају услови за субвенционисање складишта на одређеним подручјима на територији Републике Србије.

Трећа тачка дневног реда - **Разно**

Под тачком разно, Маријан Ристичевић истакао је да ће упутити позив осигуравајућим кућама да превентивно купе део ракета за резерву како би платиле мању штету, што би било у њиховом интересу.

Проф**.** др Миладин Шеварлић подсетио је на предлог да се одржи седница на тему - коришћењe шума и шумског земљишта по основу закупа од стране регистрованих пољопривредних газдинстава. Такође, Маријан Ристичевић предложио је да се на некој од наредних седница разматра питање везано за Управу за пољопривредно земљиште – газдовање, лицитације, право пречег закупа, право првенства закупа, са посебним освртом на право пречег закупа за сточаре и право првенства закупа за инвеститоре.

Пошто других питања и предлога није било, седница је закључена у 13,40 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић